KOMMISSIONENS FORORDNING (EF) Nr. 440/96 af 11. marts 1996 om åbning og forvaltning af EF-toldkontingenter for visse blandinger af maltspirer og afrensning af byg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved forordning (EF) nr. 1863/95 (2), særlig artikel 12, stk. 1, og

ud fra følgende betragtninger:

Fællesskabet har i forbindelse med de aftaler, der blev indgået under Uruguay-runden (3), forpligtet sig til at åbne årlige toldkontingenter for visse blandinger af maltspirer og afrensning af byg; indførsel i henhold til disse kontingenter er fritaget for told;

det er nødvendigt at åbne disse kontingenter med virkning pr. 1. januar 1996 og fastsætte gennemførelsesbestemmelser for deres forvaltning; der bør sikres Fællesskabets importører lige og kontinuerlig adgang til nævnte kontingenter, og indførslen af de pågældende produkter til alle medlemsstater bør uden afbrydelse fritages for opkrævning af told, indtil kontingenterne er opbrugt; intet er dog til hinder for, at medlemsstaterne for at sikre en effektiv fælles forvaltning af nævnte kontingenter bemyndiges til at trække de nødvendige mængder, der svarer til de faktiske indførsler, på kontingenterne; denne forvaltning forudsætter dog et snævert samarbejde mellem medlemsstaterne og Kommissionen, hvor Kommissionen bl.a. bør kunne følge udnyttelsen af kontingenterne og underrette medlemsstaterne herom;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Tolden for indførsel af nedennævnte produkter suspenderes inden for de årlige EF-toldkontingenter, der er anført nedenfor:

>TABELPOSITION>

Artikel 2

Indgiver en importør i en medlemsstat en angivelse med henblik på overgang til fri omsætning med ansøgning om præferencetold for et af de i artikel 1 omhandlede produkter, og antager toldmyndighederne denne angivelse, trækker medlemsstaten ved meddelelse til Kommissionen en mængde svarende til sit behov på det pågældende kontingent.

Ansøgningerne om trækning med angivelse af datoen for antagelse af angivelserne med henblik på overgang til fri omsætning skal straks fremsendes til Kommissionen.

Kommissionen godkender trækningerne ud fra de datoer, hvor de pågældende medlemsstaters toldmyndigheder har antaget angivelserne med henblik på overgang til fri omsætning, i det omfang den disponible restmængde tillader det.

Udnytter en medlemsstat ikke de trukne mængder, fører den dem tilbage til det pågældende kontingent så hurtigt som muligt.

Er de ansøgte mængder større end kontingentets restmængde, sker tildelingen i forhold til ansøgningerne. Kommissionen meddeler medlemsstaterne de foretagne trækninger.

Artikel 3

Hver medlemsstat sikrer importørerne af de i artikel 1 nævnte produkter lige og kontinuerlig adgang til kontingenterne, så længe kontingentets restmængde tillader det.

Artikel 4

Medlemsstaterne og Kommissionen samarbejder snævert sammen for at sikre overholdelsen af artikel 1, 2 og 3.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. marts 1996.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 21.

(2) EFT nr. L 179 af 29. 7. 1995, s. 1.

(3) EFT nr. L 336 af 23. 12. 1994, s. 22.